Mike Pompeo

**Michael Richard Pompeo** (rođen 30. decembra 1963) američki je političar, diplomata i biznismen koji je bio 70. državni sekretar SAD od 2018. do 2021. i 6. direktor Centralne obavještajne agencije od 2017. do 2018. tokom mandata predsjednika Donalda Trumpa. On je prvi državni sekretar SAD kojem je Kina uvela sankcije.

Pompeo je također bivši oficir Kopnene vojske SAD i bivši član Predstavničkog doma SAD iz 4. kongresnog okruga države Kansas.

## Državni sekretar SAD (2018–2021)
Tokom njegovog mandata, Pompeo je opisan kao jedan od najgorljivijih lojalista predsjednika Trumpa u kabinetu SAD. Redovno je zanemarivao norme i protokole svojih prethodnika tako što je koristio svoj ured da učestvuje u Trumpovoj reizbornoj kampanji, otpušta i kritikuje inspektore i diplomate State Departmenta, tjera službenike da podnesu ostavku ili odu u penziju. Pompeo je kao Trump hvalio diktatore, a kritikovao tradicionalne demokratske saveznike. Neki stručnjaci međunarodnih odnosa ga smatraju najgorim državnim sekretarom u historiji SAD radi njegovih brojnih neuspjeha u vanjskim odnosima i vjernosti Trumpu na račun interesa SAD.

## Politički stavovi
#### Vojska i nacionalna sigurnost
Pompeo podržava nadzorne programe Nacionalne sigurnosne agencije.

U govoru 2013. godine rekao je da su muslimanske vođe koje ne osude čine terorizma u ime Islama "potencijalni saučesnici" u tim istim činima. Također je redovno bio gost na radio emisiji anti-Islamskog aktiviste Franka Gaffneya. Kao član Predstavničkog doma SAD, podržavao je predložene zakone koje bi dodali Muslimansko bratstvo na Listu stranih terorističkih organizacija SAD.

Bio je protiv zatvaranja Zatvora Guantanamo Bay i kritikovao je odluku predsjednika Baracka Obame da ukine tajne zatvore i mučenje tokom ispitivanja.

U februaru 2014. izjavio je da bi Edward Snowden trebao biti vraćen iz Rusije i osuđen na smrt.

U julu 2015. zajedno je sa saveznim senatorom Tomom Cottonom sugerisao da postoji tajni dogovor između Irana i Međunarodne agencije za atomsku energiju o procedurama za inspekciju nuklearnih aktivnosti Irana u sklopu Zajedničkog sveobuhvatnog akcijskog plana.

Također je podržavao Trumpovu odluku da premjesti Američku ambasadu u Izraelu iz Tel Aviva u Jerusalem.

U 2017. radio je na potkopavanju Zajedničkog sveobuhvatnog akcijskog plana i izjavio želju za promjenom režima u Sjevenoj Koreji.

U 2018. zahtijevao je da ruska vlada "odmah oslobodi" ukrajinskog režisera Olega Sentsova. Pompeo je također podržao vojnu intervenciju Saudijske Arabije u Jemenu i okrivio Iran za humanitarnu krizu u tom području.

#### Energija i okoliš
[mini|desno|Pompeo na samitu glasača vrijednosti u [Washington D.C.|Washingtonu, D.C.]]

Zalaže se protiv regulacije stakleničkih plinova i protiv zaštite okoliša u području Arktika. Također je opisao Pariški klimatski sporazum, Svjetsku zdravstvenu organizaciju i Vijeće za ljudska prava Ujedinjenih nacija kao "tri zla".

#### Zdravstvo
Protivi se Zakonu o pristupačnoj zdravstvenoj nijezi. Tvrdio je da je Svjetska zdravstvena organizacija pod kontrolom Kine.

#### Pobačaj
Vjeruje da bi pobačaji samo trebali biti legalni ako su nužni da sačuvaju život majke.

#### LGBT prava
Protivi se istospolnim brakovima, te je podržavao i glasao za zakone koji bi dali saveznim državama pravo da spriječe brakove između istospolnih partnera.

#### Nacionalna asocijacija oružja
Član je i ima podršku Nacionalne asocijacije o oružju Amerike.

#### Kina
Jedan je od najglasnijih kritičara Kine i generalnog sekretara Kineske komunističke stranke Xia Jinpinga. Tvrdio je da će kinesko ekonomsko investiranje u Izrael dovesti do sukoba između SAD i Izraela, iako je tvrdio da nema ništa protiv otvorenih i transparentnih investicija. Implicirao je da je Kina razlog za značajan broj mrtvih u Ujedinjenom Kraljevstvu tokom pandemije COVID-a 19. Tvrdio je da je Kina nova tiranija i da je dužnost svake države da joj se suprotstavi. Također je tvrdio da su kineske operacije u Južnom kineskom moru ilegalne i da kineskoj vladi ne bi trebalo biti dozvoljeno da poduzimaju ikakve unilateralne odluke u području. Apelovao je na kineski narod da organizira ustanak protiv Kineske komunističke stranke. Tokom obraćanja državnim zakonodavcima u Wisconsinu u septembru 2020, Pompeo je tvrdio da Kina pokušava da zakuha međurasne tenzije u SAD-u. U oktobru 2020, kada je predsjednik Donald Trump bio pozitivno dijagnosticiran na COVID-19, Pompeo je otkazao dogovorene sastanke s Južnom Korejom i Mongolijom, ali nije sa Australijom, Indijom i Japanom, i onda optužio Kinesku komunističku stranku za eksploataciju, korupciju i prinudu.

#### Međunarodni krivični sud
Nastavio je američku politiku nesarađivanja sa Međunarodnim krivičnim sudom u Hagu, te je uveo sankcije protiv brojnih službenika suda u septembru 2020. Neki sigurnosni stručnjaci su tvrdili da je to radi činjenice da bi se on možda morao suočavati s optužbama za ratne zločine radi operacija koje je vršila Centralna obavještajna agencija u Afganistanu dok je on bio direktor te agencije.

## Privatni život
Pompeo je povezan sa Evanđelističkom prezbiterijanskom crkvom. Vršio je dužnost lokalnog crkvenog đakona od 2007. do 2009. i predavao u nedjeljnim školama.

## Reference
## Vanjski linkovi
*

Kategorija:Rođeni 1963.
Kategorija:Živi ljudi
Kategorija:Američki političari
Kategorija:Članovi Republikanske stranke (SAD)
Kategorija:Biografije, Orange (Colorado)